ΕΡΓΟΣΕ

Η **ΕΡΓΟΣΕ** (ΕΡΓΑ ΟΣΕ Α.Ε), αποτελούσε Ανώνυμη Εταιρεία Δημοσίου Δικαίου, η οποία ήταν επιφορτισμένη με την εκτέλεση έργων που αποσκοπούν στην ανάπτυξη και επέκταση της εθνικής σιδηροδρομικής υποδομής.

Η εταιρεία ιδρύθηκε το 1996 στα πλαίσια ανασυγκρότησης του ΟΣΕ, η οποία στην πάροδο των ετών υπέστη αρκετές μεταρρυθμίσεις, ώστε να σταθμίσει τις αρμοδιότητές της με τις αντίστοιχες υποχρεώσεις απέναντι στον ΟΣΕ και το Ελληνικό Δημόσιο.

Το 2025, η ΕΡΓΟΣΕ συνενώθηκε με την μητρική της εταιρεία ΟΣΕ και την ΓΑΙΑΟΣΕ, στα πλαίσια ανασυγκρότησης του διαχειριστή της εθνικής σιδηροδρομικής υποδομής και, σύμφωνα με τους νόμους 5167/2024 και 5220/2025, αντικαταστάθηκαν από νέα εταιρεία, την «Σιδηρόδρομοι Ελλάδος Μονοπρόσωπη ΑΕ» (Σ.Ε ή Σ.Μ.Ε.).

## Ιστορικό

### 20ος Αιώνας
Κατά τη δεκαετία του 1990, ο ΟΣΕ, ως ο αποκλειστικός διαχειριστής της εθνικής σιδηροδρομικής υποδομής, προχώρησε σε αναδιοργάνωση των δραστηριοτήτων του, ως αποτέλεσμα των μεταρρυθμίσεων που προωθήθηκαν την εποχή εκείνη με σκοπό την περικοπή των δαπανών. Η διαδικασία αυτή περιλάμβανε τη διάσπαση των αρμοδιοτήτων του σε θυγατρικές εταιρείες και στην αναδιοργάνωση της εταιρικής κουλτούρας του οργανισμού. Με τον τρόπο αυτό, δημιουργήθηκαν οι προϋποθέσεις, ώστε το 1996 η μελέτη και κατασκευή νέων έργων επί του δικτύου, να μεταβιβαστεί στην ΕΡΓΟΣΕ, μια νέα δημόσια εταιρεία που ξεκίνησε να λειτουργεί ως θυγατρική του αναδιαρθρωμένου ομίλου.

### 21ος Αιώνας
Από την έναρξη των δραστηριοτήτων της, η ΕΡΓΟΣΕ είναι συνυφασμένη με ένα μεγάλο επενδυτικό πρόγραμμα που υλοποιήθηκε με την πάροδο των ετών στην εθνική σιδηροδρομική υποδομή σε ό,τι αφορά την αναβάθμιση και επέκτασή της. Χαρακτηριστικότερα έργα που υλοποιήθηκαν και ολοκληρώθηκαν από την ΕΡΓΟΣΕ την νέα χιλιετία αποτελεί η ολοκλήρωση της διάνοιξης της νέας διπλής σιδηροδρομικής γραμμής Θεσσαλονίκης - Πειραιά και την αντίστοιχη του Αεροδρόμιο - Κιάτο, καθώς και της αναβάθμισης πλήθος περιφερειακών σιδηροδρομικών γραμμών όπως του Θεσσαλονίκη - Φλώρινα και Αθήνα - Χαλκίδα.

Το 2024 αποφασίστηκε η ανασυγκρότηση και αντικατάσταση του ΟΣΕ από τους Σιδηροδρόμους Ελλάδος στα πλαίσια ενός νέου ενοποιημένου φορέα διαχείρισης των σιδηροδρομικών μεταφορών με έναρξη τυπικής εφαρμογής το 2025.

## Έργα και Παρεμβάσεις
Η ΕΡΓΟΣΕ, στα πλαίσια της επιχειρηματικής της δραστηριότητας, είναι υπεύθυνη για την οργάνωση, την μελέτη και την κατασκευή νέων σιδηροδρομικών έργων που αφορούν την αναβάθμιση ή επέκταση του υφιστάμενου σιδηροδρομικού δικτύου.

### Ολοκληρωμένα Έργα
Η κατηγορία αυτή, αφορά τα ολοκληρωμένα έργα υπό την διαχείριση της ΕΡΓΟΣΕ:

* **Αναβάθμιση [[Σιδηροδρομική Γραμμή Κιάτου - Αεροδρομίου|Σιδηροδρομικής γραμμής Αεροδρομίου Αθηνών - Κιάτου]]**

Το συγκεκριμένο έργο αφορά την αντικατάσταση της παλαιάς μετρικής σιδηροδρομικής γραμμής Πειραιά - Πάτρας, με την κατασκευή νέας χάραξης διπλής σιδηροδρομικής γραμμής, καθώς και της εγκατάστασης ηλεκτροκίνησης και σηματοδότησης στο σύνολο του σιδηροδρομικού άξονα.

* **[[Θριάσιο Πεδίο|Συγκρότημα Θριάσιου Πεδίου]]**

Το έργο αυτό αφορά την κατασκευή του κέντρου διαλογής στο Θριάσιο Πεδίο, ενισχύοντας την χωρητικότητα αποθήκευσης εμπορικών συρμών, αλλά και δυνατότητας μεταβίβασης των φορτίων σε άλλα είδη μεταφορών.

* **Αναβάθμιση [[Σιδηροδρομική γραμμή Πειραιά-Θεσσαλονίκης|Σιδηροδρομικής Γραμμής Πειραιά - Θεσσαλονίκης]]**

Το συγκεκριμένο έργο αφορά την ολοκλήρωση κατασκευής των νέων χαράξεων που εντάχθηκαν στο υφιστάμενο δίκτυο της διπλής σιδηροδρομικής γραμμής, καθώς και της εγκατάστασης ηλεκτροκίνησης και σηματοδότησης στο σύνολο του σιδηροδρομικού άξονα.

* **Αναβάθμιση [[Σιδηροδρομική γραμμή Παλαιοφαρσάλου - Καλαμπάκας|Σιδηροδρομική Γραμμή Παλαιοφάρσαλου - Καλαμπάκας]]**

Το συγκεκριμένο έργο αφορά την αναβάθμιση της επιδομής και υποδομής της σιδηροδρομικής γραμμής με σκοπό την δυνατότητα αύξησης των δρομολογίων και των ταχυτήτων τους.

* **Αναβάθμιση [[Σιδηροδρομική γραμμή Θεσσαλονίκης - Φλώρινας|Σιδηροδρομικής Γραμμής Θεσσαλονίκης - Φλώρινας]]**

Το συγκεκριμένο έργο αφορά την αναβάθμιση της επιδομής και υποδομής της σιδηροδρομικής γραμμής με σκοπό την δυνατότητα αύξησης των δρομολογίων και των ταχυτήτων τους.

* **Αναβάθμιση [[Σιδηροδρομική γραμμή Οινόης - Χαλκίδας|Σιδηροδρομικής Γραμμής Οινόης - Χαλκίδας]]**

Το συγκεκριμένο έργο αφορά την αναβάθμιση της επιδομής και υποδομής της σιδηροδρομικής γραμμής και την εγκατάσταση ηλεκτροκίνησης και σηματοδότησης με σκοπό την δυνατότητα αύξησης των δρομολογίων και των ταχυτήτων τους.

### Έργα σε Εξέλιξη
Η κατηγορία αυτή, αφορά τα έργα σε εξέλιξη, τα οποία δημοπρατήθηκαν και ξεκίνησε η υλοποίησή τους υπό την διαχείριση της ΕΡΓΟΣΕ:

* **[[Σιδηροδρομική γραμμή Αεροδρομίου Αθηνών - Πάτρας|Σιδηροδρομική Γραμμή Ροδοδάφνης - Ρίου]]**

Το συγκεκριμένο έργο αφορά την κατασκευή διπλής ηλεκτροκινούμενης σιδηροδρομικής γραμμής ως συνέχειας της Σιδηροδρομικής γραμμής Αεροδρομίου Αθηνών - Κιάτου.

* **Υπογειοποίηση Σιδηροδρομικού Διαδρόμου Σεπολίων**

Το έργο αφορά την υπογειοποίηση του σιδηροδρομικού διαδρόμου στα Σεπόλια, με σκοπό την αύξηση χωρητικότητας των συρμών που εξυπηρετεί ο Σιδηροδρομικός Σταθμός Αθηνών (Λαρίσης).

* **[[Σιδηροδρομική γραμμή Αεροδρομίου Αθηνών - Πάτρας|Σιδηροδρομική Γραμμή Ψαθόπυργου - Πάτρας]]**

Το συγκεκριμένο έργο αφορά την κατασκευή διπλής ηλεκτροκινούμενης σιδηροδρομικής γραμμής ως συνέχειας της Σιδηροδρομικής γραμμής Αεροδρομίου Αθηνών - Κιάτου.

* **Αναβάθμιση [[Σιδηροδρομική γραμμή Σκοπίων - Θεσσαλονίκης|Σιδηροδρομικής Γραμμής Θεσσαλονίκης - Ειδομένης]]**

Το έργο αφορά την αναβάθμιση της επιδομής, της υποδομής της σιδηροδρομικής γραμμής και την εγκατάσταση σηματοδότησης και ηλεκτροκίνησης, σε συνδυασμό με νέα τμηματική χάραξη, ώστε να επιτυγχάνονται μεγαλύτερες ταχύτητες στο συγκεκριμένο άξονα.

* **Αναβάθμιση [[Σιδηροδρομική γραμμή Ισθμού - Λουτρακίου|Σιδηροδρομικής Γραμμής Κορίνθου - Λουτρακίου]]**

Το συγκεκριμένο έργο αφορά την κανονικοποίηση της υφιστάμενης Σιδηροδρομικής Γραμμής Κορίνθου - Λουτρακίου και την εγκατάσταση ηλεκτροκίνησης.

### Μελλοντικά Έργα
Η κατηγορία αυτή αφορά τα έργα τα οποία υπογράφτηκαν και δημοπρατήθηκαν υπό την διαχείριση της ΕΡΓΟΣΕ:

* **Σιδηροδρομική Γραμμή Τοξοτών - Νέας Καρβάλης**

Το έργο αφορά την κατασκευή μονής ηλεκτροκινούμενης σιδηροδρομικής γραμμής, η οποία θα ενώσει το εμπορικό λιμάνι της Καβάλας με το εθνικό σιδηροδρομικό δίκτυο, ενώ ταυτόχρονα θα αποτελέσει κομμάτι της μελλοντικής Σιδηροδρομικής γραμμής Θεσσαλονίκης - Τοξότες.

* **Αναβάθμιση Σιδηροδρομικής Γραμμής ΣΚΑ - Οινόης**

Το έργο αφορά την αναβάθμιση της επιδομής και υποδομής του συγκεκριμένου τμήματος με σκοπό την αύξηση της χωρητικότητας των συρμών και των ταχυτήτων τους.

## Παραπομπές


Κατηγορία:Πρώην επιχειρήσεις της Ελλάδας